b'\n_START_ARTICLE_\nAdalbert Boro\xc8\x99\n_START_SECTION_\nCopil\xc4\x83ria \xc8\x99i studiile\n_START_PARAGRAPH_\nAdalbert Boro\xc8\x99 s-a n\xc4\x83scut la data de 20 septembrie 1908 \xc3\xaen satul Erdei\xc8\x99, l\xc3\xa2ng\xc4\x83 Chi\xc8\x99ineu-Cri\xc8\x99. A studiat mai \xc3\xaent\xc3\xa2i la Gimnaziul Ordinului Piarist din Timi\xc8\x99oara. A absolvit studiile de filozofie \xc8\x99i teologie la Universitatea Pontifical\xc4\x83 Gregoriana din Roma ca alumn al Colegiului "Germanicum et Hungaricum de Urbe", ob\xc8\x9bin\xc3\xa2nd titlul de doctor \xc3\xaen filozofie \xc8\x99i teologie.\n_START_SECTION_\nPreot\n_START_PARAGRAPH_\nA fost hirotonit \xc3\xaentru preot la Roma \xc3\xaen data de 30 octombrie 1932._NEWLINE_Re\xc3\xaentors \xc3\xaen Rom\xc3\xa2nia, \xc3\xaencep\xc3\xa2nd din anul 1934, a activat la Seminarul Teologic Romano-Catolic din Timi\xc8\x99oara \xc3\xaen calitate de profesor de filozofie \xc8\x99i dogmatic\xc4\x83, apoi \xc3\xaen anul 1946 a devenit rector al Institutului Teologic din Timi\xc8\x99oara.\n_START_SECTION_\nEpiscop clandestin, sub teroarea comunist\xc4\x83\n_START_PARAGRAPH_\n\xc3\x8en luna noiembrie 1948 a fost numit Episcop titular de Ressiana, fiind consacrat \xc3\xaen clandestinitate la 12 decembrie 1948 \xc3\xaen Capela Nun\xc8\x9biaturii Apostolice din Bucure\xc8\x99ti de c\xc4\x83tre arhiepiscopul Gerald Patrick Aloysius O\'Hara, loc\xc8\x9biitor al nun\xc8\x9biului apostolic \xc3\xaen Rom\xc3\xa2nia._NEWLINE_A fost arestat de c\xc4\x83tre Securitate la 10 martie 1951. Al\xc4\x83turi de episcopul Augustin Pacha, de episcopul Joseph Schubert \xc8\x99i de al\xc8\x9bi membri ai Capitului Catedralei , \xc3\xaentr-un proces \xc3\xaenscenat a fost \xc3\xaenvinuit de "spionaj \xc3\xaen favoarea Vaticanului" \xc8\x99i condamnat, \xc3\xaen anul 1951, la \xc3\xaenchisoare pe via\xc8\x9b\xc4\x83, condamnare din care a isp\xc4\x83\xc8\x99it 13 ani. A isp\xc4\x83\xc8\x99it \xc3\xaen temni\xc8\x9bele grele din Bucure\xc8\x99ti, R\xc3\xa2mnicu S\xc4\x83rat, Pite\xc8\x99ti, Jilava, Dej \xc8\x99i Gherla, timp de 13 ani, din care doi ani \xc8\x99i jum\xc4\x83tate \xc3\xaen izolare total\xc4\x83. A fost amnistiat la 4 august 1964. \xc3\x8en primul s\xc4\x83u drum, direct din temni\xc8\x9b\xc4\x83, s-a dus la M\xc4\x83n\xc4\x83stirea Maria Radna._NEWLINE_Timp de 41 de ani, statul comunist i-a interzis exercitarea func\xc8\x9biei de episcop, astfel c\xc4\x83 a slujit p\xc3\xa2n\xc4\x83 la pensionare la parohia din Timi\xc8\x99oara-Elisabetin \xc3\xaen calitate de capelan/preot-ajutor, iar apoi a \xc8\x9binut slujbe \xc3\xaen Biserica romano-catolic\xc4\x83 din Iosefin.\n_START_SECTION_\nArhiepiscop\n_START_PARAGRAPH_\nDup\xc4\x83 Revolu\xc8\x9bia din decembrie 1989, era prea b\xc4\x83tr\xc3\xa2n pentru a-\xc8\x99i asuma r\xc4\x83spunderea episcopal\xc4\x83. La 14 martie 1990, totu\xc8\x99i, Papa Ioan Paul al II-lea l-a numit Arhiepiscop titular de Ressiana, iar la 1 august 1990 nou numitul Capitul al Catedralei l-a ales ca Preposit mare._NEWLINE_Arhiepiscopul Dr. Adalbert Boro\xc8\x99 a participat la consacrarea ca episcop a PS Sebastian Kr\xc3\xa4uter -Episcop romano-catolic de Timi\xc8\x99oara (28 aprilie 1990)._NEWLINE_Pe data de 14 noiembrie 1991 arhiepiscopul Adalbert Boro\xc8\x99 din Timi\xc8\x99oara adreseaz\xc4\x83 Secretariatului de Stat pentru Culte un memoriu \xc3\xaen care cere anularea sentin\xc8\x9bei pronun\xc8\x9bate \xc3\xaen anul 1951 de Tribunalul Militar din Bucure\xc8\x99ti \xc3\xaempotriva lotului Pacha. \xc3\x8en februarie 1992 procurorul general al Rom\xc3\xa2niei, Mihai Ulpiu Popa Cherecheanu, d\xc4\x83 curs cererii arhiepiscopului \xc8\x99i deschide recursul \xc3\xaen anulare \xc3\xaen vederea judec\xc4\x83rii cauzei. Dup\xc4\x83 numeroase am\xc3\xa2n\xc4\x83ri din cauza neprezent\xc4\x83rii \xc3\xaen fa\xc8\x9ba instan\xc8\x9bei a celor 10 condamna\xc8\x9bi \xc3\xaen 1951, se cere Ministerului de Interne (Direc\xc8\x9bia eviden\xc8\x9ba popula\xc8\x9biei) s\xc4\x83 constate unde domiciliaz\xc4\x83 cei cita\xc8\x9bi._NEWLINE_Din r\xc4\x83spunsul ministerului, datat 11 august 1995, rezult\xc4\x83 c\xc4\x83 \xc3\xaen afar\xc4\x83 de Boro\xc8\x99, unii au murit, al\xc8\x9bii au emigrat, iar c\xc3\xa2\xc8\x9biva nu figureaz\xc4\x83 \xc3\xaen eviden\xc8\x9ba poli\xc8\x9biei. Trec \xc3\xaenc\xc4\x83 doi ani p\xc3\xa2n\xc4\x83 la pronun\xc8\x9barea recursului \xc3\xaen anulare, \xc3\xaen martie 1997, eveniment, practic, ne\xc3\xaenregistrat de c\xc4\x83tre mass-media din Rom\xc3\xa2nia.\n_START_SECTION_\nSf\xc3\xa2r\xc8\x99itul vie\xc8\x9bii\n_START_PARAGRAPH_\n\xc3\x8en cursul zilei de 6 iunie 2003, dup\xc4\x83 o grea \xc8\x99i lung\xc4\x83 suferin\xc8\x9b\xc4\x83, a trecut la Domnul Arhiepiscopul Adalbert Boro\xc8\x99, la v\xc3\xa2rsta de 95 de ani, dup\xc4\x83 70 de ani de preo\xc8\x9bie, 55 de ani de episcopat \xc8\x99i 13 ani de arhiepiscopat. A fost \xc3\xaenmorm\xc3\xa2ntat la 11 iunie 2003 \xc3\xaen cripta Domului romano-catolic din Pia\xc8\x9ba Unirii, unde a fost a\xc8\x99ezat al\xc4\x83turi de locul de veci al Episcopului Pacha Augustin. Au participat 12 Episcopi, ceremonialul \xc3\xaenmorm\xc3\xa2nt\xc4\x83rii fiind prezidat de Nun\xc8\x9biul Apostolic \xc3\xaen Rom\xc3\xa2nia, IPS Jean-Claude Perisset. La eveniment a participat \xc8\x99i IPS Dr. Nicolae Corneanu, Mitropolitul ortodox al Banatului, precum \xc8\x99i PS Martin Roos, episcopul \xc3\xaen func\xc8\x9bie al Episcopiei Romano-Catolice a Timi\xc8\x99oarei.\n_START_SECTION_\nMeritele arhiepiscopului Adalbert Boro\xc8\x99\n_START_PARAGRAPH_\nA avut t\xc4\x83ria sufleteasc\xc4\x83 s\xc4\x83 considere anii de deten\xc8\x9bie cei mai valoro\xc8\x99i ani ai vie\xc8\x9bii sale. Nu a cunoscut ura, m\xc3\xa2nia sau disperarea. Timp de 25 ani \xc3\xaen parohia Timi\xc8\x99oara-Elisabetin a acceptat s\xc4\x83 slujeasc\xc4\x83 asemenea unui capelan. \xc3\x8entreaga lui via\xc8\x9b\xc4\x83 era marcat\xc4\x83 de echilibru interior \xc8\x99i m\xc4\x83rturisire cre\xc8\x99tin\xc4\x83. Pentru fiecare vizit\xc4\x83 sau m\xc3\xa2n\xc4\x83 de ajutor a avut \xc3\xaentotdeauna cuvinte de mul\xc8\x9bumire._NEWLINE_Doar istoricii de art\xc4\x83 \xc8\x99tiu c\xc4\x83 printre marile merite ale celui care a fost arhiepiscop dr. Adalbert Boro\xc8\x99, se num\xc4\x83r\xc4\x83 \xc8\x99i faptul c\xc4\x83 a salvat de la distrugere 8 vitralii superbe, veritabile capodopere ale artei 1900. Lucr\xc4\x83rile sunt men\xc8\x9bionate \xc3\xaen majoritatea monografiilor \xc8\x99i albumelor dedicate artei Secession din Banat \xc8\x99i Ungaria, cu precizarea c\xc4\x83 remarcabilele opere ale pictorului Nagy S\xc3\xa1ndor \xc8\x99i maistrului sticlar R\xc3\xb3th Mikl\xc3\xb3s au pierit. Nici speciali\xc8\x99tii n-au \xc8\x99tiut ce s-a \xc3\xaent\xc3\xa2mplat exact cu minunatele vitralii cu arm\xc4\x83tur\xc4\x83 din s\xc3\xa2rm\xc4\x83 de plumb, care au decorat timp de peste patru decenii ferestrele capelei Seminarului teologic romano-catolic din Timi\xc8\x99oara._NEWLINE_Dup\xc4\x83 decembrie 1989, istoricii de art\xc4\x83 au fost \xc3\xaenc\xc3\xa2nta\xc8\x9bi s\xc4\x83 afle c\xc4\x83 lucr\xc4\x83rile n-au c\xc4\x83zut prad\xc4\x83 intoleran\xc8\x9bei politicii ateiste \xc8\x99i anticlericale a regimului comunist, ci s-au p\xc4\x83strat aproape intacte \xc8\x99i \xc3\xaentr-o stare relativ bun\xc4\x83. Senza\xc8\x9bionala descoperire a generat un interes febril printre istoricii de art\xc4\x83 profila\xc8\x9bi pe cercetarea Jugendstilului. Astfel s-a aflat c\xc4\x83 salvarea celor opt vitralii se datoreaz\xc4\x83 inventivit\xc4\x83\xc8\x9bii \xc8\x99i curajului ultimului rector al Seminarului romano-catolic, dr. Adalbert Boro\xc8\x99, care \xc3\xaenainte ca edificiul \xc3\xaen care a func\xc8\x9bionat institutul s\xc4\x83 fie na\xc8\x9bionalizat, le-a demontat \xc8\x99i le-a transportat \xc3\xaen grab\xc4\x83 \xc3\xaen Domul romano-catolic din Pia\xc8\x9ba Unirii, unde le-a ascuns \xc3\xaen cor, \xc3\xaen pozi\xc8\x9bie culcat._NEWLINE_Spre norocul lui, nimeni nu le-a c\xc4\x83utat \xc8\x99i nimeni nu a divulgat secretul. Vitraliile au r\xc4\x83mas acoperite l\xc3\xa2ng\xc4\x83 org\xc4\x83 timp de peste patru decenii. Deoarece au stat timp \xc3\xaendelungat culcate pe orizontal\xc4\x83, una peste alta, c\xc3\xa2teva dintre vitralii s-au deformat, plumbul a cedat pe alocuri \xc8\x99i c\xc3\xa2teva ochiuri de sticl\xc4\x83 s-au deplasat. La restaurarea frescelor s-a angajat profesorul de desen Joseph Ed. Kr\xc3\xa4mer, discipol al renumitului timi\xc8\x99orean Szappanos Gyula. La ini\xc8\x9biativa episcopului Sebastian Kr\xc3\xa4uter \xc8\x99i a directorului cancelariei diecezei, cele 8 vitralii au fost montate pe coridorul de la etajul I al Palatului Episcopal, care, \xc3\xaencep\xc3\xa2nd din anul 1991, a fost restaurat cu sprijinul R.F.G. \xc3\x8encep\xc3\xa2nd din anul 1995, vitraliile str\xc4\x83lucesc \xc3\xaen toat\xc4\x83 splendoarea.'